সম্প্রতি মুক্তিপ্রাপ্ত ছবি ‘ময়ূরাক্ষী’-র প্রশংসায় যখন মুখর বাংলার দর্শক তখনই ইন্টারনেটে এই ছবির পাইরেসি রক্ষা করতে আপ্রাণ যুদ্ধ করছেন অভিনেতা ঈশান মজুমদার। অভিনয়ের পাশাপাশি তিনি একজন সফটওয়্যার বিশেষজ্ঞও। প্রায় দু’বছর হল ডিজিটাল পাইরেসির বিরুদ্ধে লড়াই শুরু করেছেন তিনি। 
তাঁর কোম্পানি ‘মাইন্ডব্লোয়িং মিডিয়া অ্যান্ড এন্টারটেইনমেন্ট’-এর মূল কাজ হল বাংলা ছবি মুক্তি পাওয়ার আগে এবং পরে যাতে কোনওভাবে ইন্টারনেটে সেই ছবি লিক না হয়, সেই বিষয়টি দেখা। এর জন্য ইশান এবং তাঁর কোম্পানি তৈরি করেছে একটি বিশেষ সফ্‌টওয়্যার। এই সফ্‌টওয়্যারের সাহায্যেই তিনি আটকে দিয়েছিলেন রাজ চক্রবর্তীর ছবি ‘অভিমান’-এর পাইরেসি। অভিমান রিলিজের আগেই ইন্টারনেটে চলে এসেছিল কিছু কপি যেগুলি এমার্জেন্সি ভিত্তিতে বন্ধ করে মাইন্ডব্লোয়িং মিডিয়া। 

এই বিষয়ে অন্যান্য খবর

বাবাকে চ্যালেঞ্জ করেছিলেন, ‘মিলনতিথি’ শেষের পরে এখন কী ভাবছেন ইশান


ঠিক একই ভাবে তিনি সম্প্রতি অত্যন্ত দক্ষতার সঙ্গে আটকে দিয়েছেন সাম্প্রতিক বাংলা ছবি ‘ময়ূরাক্ষী’-র পাইরেসি। ‘‘রিলিজের প্রথম সপ্তাহে আমরা টেক ডাউন করিয়েছি ১২৩৪টি বেআইনি আপলোড। দ্বিতীয় সপ্তাহে টেক ডাউন করা হয়েছে ১৫৩২টি লিঙ্ক,’’ জানালেন ইশান, ‘‘এখনও লড়াই করে যাচ্ছি। আসলে আমরা ভীষণ ভাবে চাই বাংলা ছবিকে সাপোর্ট করতে। সেই উদ্দেশ্য নিয়েই কিন্তু কোম্পানিটা খোলা। বাংলা ছবিকে যদি ঠিকমতো ব্যবসা করতে হয় তবে পাইরেসির বিষয়টাও আটকাতে হবে। কিন্তু এখনও অনেক প্রযোজকই বিষয়টা সম্পর্কে ভাল ভাবে জানেন না। ‘অভিমান’-এর পরে আমরা ‘আগুনের পাখি’-র পাইরেসি আটকেছিলাম। তার পরেই ‘ময়ূরাক্ষী’-র প্রযোজক আমার সঙ্গে যোগাযোগ করেন। তবে আর একজনের কথা বলব, যিনি ভীষণ ভাবে আমাকে এই বিষয়ে সাহায্য করছেন। তিনি হলেন অভিনেত্রী পল্লবী চট্টোপাধ্যায়।’’
ইশানের কোম্পানির দু’টি শাখা— একটি কলকাতায় এবং একটি ব্রিটেনে। ছোট কিন্তু অত্যন্ত দক্ষ টিম নিয়ে কাজ করেন তিনি। ‘পোস্টমাস্টার’ ছবি দিয়ে তাঁর অভিনয় জীবন শুরু। তার পরে টেলিভিশনে ডেবিউ ‘দাসী’ ধারাবাহিকে। খুব অল্প সময়ের মধ্যেই বাংলা বিনোদন জগতে সাড়া ফেলেছেন তিনি। কিন্তু পাশাপাশি এই অত্যন্ত গুরুত্বপূর্ণ কাজটিও যে করে চলেছেন সবকিছু সামলে, সেই সম্পর্কে অনেক দর্শকই অবহিত নন।